Александър Пушкин
Пред гробницата, без слова…

Превод от руски: Петър Алипиев, —

chitanka.info

Пред гробницата, без слова…[0]

Пред гробницата, без слова,

стоя с наведена глава…

Спокойно е: едни лампади

тук само тайнствено златят

колони — каменни грамади,

и знамената, що висят.

Спи тука оня славен син,

военен идол, властелин,

твърд страж на сигурност държавна,

пред врагове глава не свел,

останалия от ятото славно

екатеринински орел.

Във твоя гроб възторг живей!

Със руски глас той топло пей

за давнашните дни, когато

на твойте старчески коси

се молеше народа свято:

„Иди, спаси!“ И ти — спаси…

Заслушай се пак в наша глас,

стани, спаси и цар, и нас,

о, старец грозен! Вдъхновено

стани пред гробните врати,

вдъхни ти вяра мигновено

на полковете сироти.

Излез, във гроба не лежи

и вожда ни е кой, кажи,

заместникът ти нека знаем!

Но в мрак е храма потопен

и спиш ти своя сън безкраен,

от нищо вече несмутен…

[0] Отпечатано е било частично през 1836 г. в „Современник“. Написано е през юни 1831 г., когато изходът на полското въстание не бил още ясен.

Гробницата — мястото, където е погребан Кутузов: в Казанския събор в Петербург. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.